kardosdrur/scandi-wiki huggingface dataset:
Søndervig (Mors)

Søndervig er navnet på en knap 3 km lang inddæmmet sø, der tidligere har været en fjordarm til Glomstrup Vig i Limfjorden, beliggende på den sydvestlige del af Mors. Dæmningen, der er omkring 100 meter lang, blev færdigbygget i 1874, i forbindelse med et landvindingsprojekt, der også omfattede Tissingvig, der ligger nord for Søndervig. I 1874 ødelagde en storm dæmningen, men den blev genopbygget, men det lykkedes aldrig at tørlægge Søndervig, men der er en del høst af tagrør. Dæmningen blev i 1926 forstærket med sten, og to sluser i beton regulerer afvandingen. Tissingvig er ved at blive gendannet til en 82 ha stor sø.

Søen udgør en del af Natura 2000-område nr. 28 Agger Tange, Nissum Bredning, Skibsted Fjord og Agerø

Referencer

Eksterne henvisnigner 
 Danmarks Søer, Søerne i Nordjyllands og Viborg Amter, af Thorkild Høy m.fl. 
 Om afvandingen af Søndervig og Tissingvig

EU-habitatområder i Danmark
Lokaliteter i Morsø Kommune
E-Tower

E-Tower er en 148 meter høj skyskraber i São Paulo.

Skyskrabere i Brasilien
São Paulo
Otto Mikkelsen

Otto Mikkelsen (født 2. november 1868 i Helsingør, død 27. juli 1942 i København) var en dansk skolelærer og komponist, som var ophavsmand til den meget populære fødselsdagssang I dag er det Oles fødselsdag. Sangen udkom første gang i 1913 i Enstemmige Sange ved H.C. Jarløv og Andr. Sandberg med titlen I Dag er det Peters Fødselsdag. Otto Mikkelsen er såvel komponist som forfatter til sangen.

Han var søn af kulgrosserer Hans Peter Mikkelsen i Helsingør og fik sin første musikundervisning på N.L. Højbjergs Realskole¨, hvor han senerehen i 1886 var sanglærer. Fra 1896 og de følgende knap 40 år virkede han som musik- og sanglærer på forskellige skoler i København, bl.a. Enghave Plads Skole. Som lærer var han vellidt, spillede violin i timerne og bar øgenavnet 'Røde Mikkel' på grund af sit røde hår.

Han virkede som dirigent for Musikforeningen Progres 1910-1923, hvor han fik uropført en række af sine egne værker. Aftensang for strygere blev i 1927 opført i Tivoli af Radioorkestret og Romance for violin og klaver fra 1937 blev ved flere koncerter spillet af Fini Henriques.
Han boede i en årrække på Valby Langgade 100 og flyttede i 1928 til Oehlenschlægersgade 7, hvor han boede til sin død. Han var ugift.

Værker i udvalg 
 Tre Sange (Viggo Stuckenberg/E. v. der Recke/ Henrik Pontoppidan) 1897
 Fødselsdags-Sangen og Pippip, Kvirrevit (i Enstemmige Sange) 1913
 Aftensang for strygeorkester
 Romance for violin og klaver (Edition Dania 1937)
 En lille Vals fra Drengeaarene (Carl Møllers Forlag)
 Du Sol (Sophus Michaëlis) 1921
 Elegi for strygeorkester, harpe, pauker og tam-tam
 Andante i Folkevisetone for strygeorkester
 – desuden sange for mandskor og blandet kor, danse og sange.

Litteratur 
 Vor Tids danske Musikere og Tonekunstnere, 1937-41.
 E. H. C. Mikkelsen (red.), Dansk Skolestat, 1933.

Danskere i 1800-tallet
Danskere i 1900-tallet
Dirigenter fra Danmark
Komponister fra Danmark
Klassiske komponister fra det 20. århundrede
Lærere fra Danmark
Personer fra Helsingør
I dag er det Oles fødselsdag

"I dag er det Oles fødselsdag" har gennem generationer været den mest populære fødselsdagssang i Danmark. Den blev skrevet af sanglærer Otto Mikkelsen (1868 – 1942) og første gang udgivet i 1913 i heftet Enstemmige Sange ved H.C.Jarløv og Andr. Sandberg, hvor den hedder "Fødselsdags-Sang" med førstelinjen "I Dag er det (Peters) Fødselsdag".
Den blev første gang indspillet i 1937 af operasangerinde Beth Kullman med Kai Julian og hans orkester. På B-siden var "Min Moder" med tekst fra engelsk og musik af Otto Mikkelsen.

I førsteudgivelsen var den sat i F-dur.

Fra Bo Bojesens hånd stammer den satiriske tegning "Satanisk vers" som en kommentar til et boligforlig i 1990 og hvor der på tegningen skrives "I dag er det fandens fødselsdag / uha, uha, uha".

Referencer 

Sange fra Danmark
Sange fra 1913
Er du hjemme i aften

Er du hjemme i aften er Gnags' femte studiealbum, udgivet i 1978 på Genlyd. Det er Gnags' første indspilning som sekstet, idet gruppen i 1977 var blevet udvidet med Henning Stærk som ekstra trommeslager og percussionist. Samtidig markerede albummet Per Chr. Frosts tilbagevenden til Gnags.  Albummet er som de to forgående indspillet i Feedback-studiet og produceret af bandet selv. Det er mixet i 1978 på Stuk Ranch ved Nibe af Gnags og Poul Bruun. Coveret blev designet i samarbejde med Peder Bundgaard.

Er du hjemme i aften viser Gnags fra en mere rocket side end de forgående fire albums. Sange som titelnummeret, "Fra en fremmed planet", "Jeg tænker på" og "De strejker henne på møllen" er således domineret af en tung guitarlyd. Desuden betød Henning Stærks trommespil en øget rytmisk intensitet bl.a. i kraft af mange trommefills, som det f.eks. kan høres i outroen til "Jeg tænker på". Et blødere udtryk er dog repræsenteret i sange som den let calypsoprægede "Tættere på" samt i den fortrinsvist akustiske "Under bøgen". Det sidstnævnte nummer er af Peter Deleuran og Jan Knus beskrevet som "det nærmeste Gnags er kommet en nationalsang". "Under bøgen" er en af Gnags' mest kendte sange og er siden medtaget i Kulturministeriets Kulturkanon i kategorien 12 Evergreens.

Hvor teksterne til Gnags' første fire plader er blevet beskrevet som "abstrakte", indeholder mange af sangene på Er du hjemme i aften konkret samfundskritik. I titelnummeret synges der således om "Lavpris på tilbud, magnetiske kunder / endnu en købmandsbutik bukker under" og om at vokse op i håbet om en bedre verden, men ende som "bange og syg / et blad på et træ / med en rod der er syg". Der lægges også vægt på behovet for samvær med andre mennesker "men Rose forresten / er du hjemme i aften". Det sidste tema er også fremtrædende i "Jeg tænker på", hvor familiens mor "vækkede os hver morgen / og gik i seng når vi stod op", med det resultat at "vi aldrig rigtig nåede hinanden". I "Fra en fremmed planet" beskues verdens dårskab og uretfærdighed af øjne udefra: "Det I sku' være fælles om / lod i bare de stærke om / at kriges om". I "De strejker henne på møllen" fortælles en konkret historie om en strejke.

Numre

Side 1 
 "Er du hjemme i aften" (2:52)
 "Under bøgen" (2:52)
 "Fra en fremmed planet" (7:10)
 "Tættere på" (3:08)
 "Jeg tænker på" (4:41)

Side 2 
 "Du skriver og spør" (6:18)
 "Ikke være bange" (5:32)
 "Simpel sang" (3:36)
 "De strejker henne på møllen" (3:36)

Noter

Litteratur 
 Deleuran, Peter og Jan Knus (1985): Gnags – Kan I høre noget. Aarhus: Forlaget Modtryk

Eksterne henvisninger 
 Discogs – Gnags – Er du hjemme i aften  (18-03-2012)
 Er du hjemme i aften på gnags.dk (inkl. tekster)  (18-03-2012)

Album fra 1978
Gnags-album
DM i håndbold 1951-52 (mænd)

Danmarksmesterskabet i håndbold for mænd 1951–52 var det 16. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af ti hold, som for første gang afvikledes som en dobbeltturnering alle-mod-alle. Indtil da var 1. division blevet spillet som en enkeltturnering. Turneringen blev vundet af IF Ajax, som dermed vandt mesterskabet for syvende gang. Sølvmedaljerne gik til de forsvarende mestre Helsingør IF, mens bronzemedaljerne blev vundet af AGF.

Ajax' hold bestod af Kaj Orla Jensen, Børge Hansen, Oscar Clausen, Svend Zabell, Egon Gundahl, Bent Jakobsen, Werner Duekjær, Svend Aage Madsen, Jørgen Simon Larsen, Arne Rasmussen og Arne Jensen.

Danmarksturneringen

1. division 
Ti hold spillede en dobbeltturnering alle-mod-alle. De to lavest placerede hold rykkede ned.

Svendbog HK og AIA rykkede ned i den nydannede 2. division, som derudover fik deltagelse af Aarhus Fremad, Ringsted IF, Nakskov HK, Schneekloth og KFUMs Boldklub.

Nedrykkerne fra 1. division blev erstattet af Efterslægtens Boldklub og Aarhus KFUM.

Kilder / eksterne henvisninger 
 Dansk Håndbold Forbund
 HVEM HVAD HVOR – Politikens Aarbog 1953

Noter 

Håndbold i 1951
Håndbold i 1952
DM i håndbold (mænd)
DM i håndbold 1952-53 (mænd)

Danmarksmesterskabet i håndbold for mænd 1952–53 var det 17. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af ti hold, der spillede dobbeltturnering alle-mod-alle. Turneringen blev vundet af IF Ajax, som dermed vandt mesterskabet for ottende gang og anden gang i træk. Sølvmedaljerne gik for andet år i træk til Helsingør IF, mens bronzemedaljerne blev vundet af oprykkerne fra Aarhus KFUM.

Ajax' guldhold bestod af Kaj Orla Jensen, Oscar Clausen, Svend Zabell, Egon Gundahl, Jørgen Simon Larsen, Werner Duekjær, Svend Aage Madsen, Hans Christian Larsen, Steen Michelsen og Per Krogh.

Danmarksturneringen

1. division 
Ti hold spillede en dobbeltturnering alle-mod-alle. De to lavest placerede hold rykkede ned.

2. division 
Sæsonen 1952-53 var den første i 2. division, og otte hold spillede en enkeltturnering alle-mod-alle. De to bedst placerede hold rykkede op i 1. division, og der var ingen nedrykning, eftersom rækken året efter udvidedes til ni hold.

Divisionen blev året efter udvidet med Aalborg Håndboldklub.

Kilder / eksterne henvisninger 
 Dansk Håndbold Forbund
 HVEM HVAD HVOR – Politikens Aarbog 1954
 HVEM HVAD HVOR – Politikens Aarbog 1955

Noter 

Håndbold i 1952
Håndbold i 1953
DM i håndbold (mænd)
Olivia Holt

Olivia Hastings Holt (født 5. august 1997) er en amerikansk teenageskuespiller og sanger, bedst kendt for sin rolle som Kim i Disney XD-serien Kickin' It, og for sin hovedrolle i Disney original movie Pige mod Monster.

Tidlige liv og karriere 
Holt blev født i Germantown, Tennessee, som barn af Mark og Kim Holt. Hun har en lillebror ved navn Cade. I en alder af 3, flyttede hendes familie til Nesbit, Mississippi hvor hun voksede op kortvarig efter at have boet i Memphis. Holt nyder gymnastik og cheerleading, og optræder pt. i Disney XD-serien Kickin' It.
Pt. bor hun i Los Angeles, Californien sammen med sin familie.

Holt begyndte sin skuespilkarriere ved at optræde i lokale teaterproduktioner. Hun har optrådt i forskellige tv-reklamer, bl.a for Hasbro, Kidz Bop 14, Mattel, Bratz, Littlest Pet Shop, samt for Girl Gourmet.

Holt gik på audition til Disney XD's tv-serie Kickin' It, som havde premiere i 2011. På grund af hendes gymnastikfærdigheder, modtog hun et opkald fra producerne og blev en del af serien samme år. Holt havde hovedrollen i Disney Channel-filmenPige mod Monster. Hun spiller hovedpersonen Skylar Lewis, en teenagepige som opdager at hendes familie i længere tid har arbejdet som monsterjægere, og at hun er den næste i rækken. Filmen havde premiere i oktober 2012. Hun indspillede 3 sange til filmen, som senere blev udgivet som en del af Make Your Mark: Ultimate Playlist. Hun har også sunget hendes version af Winter Wonderland til Disney Channel Holiday Playlist-albummet i 2011.

I 2017 blev hun castet i tv-serien Cloak and Dagger i rollen som Tandy Bowen/Dagger. Serien blev vist på freeform i juni 2018.

Filmografi

Diskografi

Promoveringssingler

Andre optrædener

Kilder

Eksterne henvisninger 

 
 

Skuespillere fra Tennessee
Børneskuespillere fra USA
DM i håndbold 1953-54 (mænd)

Danmarksmesterskabet i håndbold for mænd 1953–54 var det 18. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af ti hold, der spillede dobbeltturnering alle-mod-alle. Turneringen blev vundet af Tarup Håndboldklub, som dermed vandt mesterskabet for første gang. Det var i det hele taget første gang, at et hold vest for Storebælt vandt Danmarksmesterskabet. Sølvmedaljerne gik til de forsvarende mestre IF Ajax, mens bronzemedaljerne for andet år i træk blev vundet af Aarhus KFUM.

Danmarksturneringen 

Ottende sæson af Danmarksturneringen i håndbold bestod af to divisioner med i alt 19 hold.

1. division 
Sæsonen 1953-54 var den ottende sæson i 1. division. Ti hold spillede en dobbeltturnering alle-mod-alle om Danmarksmesterskabet. De to lavest placerede hold rykkede ned i 2. division.

2. division 
Sæsonen 1953-54 var den anden sæson i 2. division, og ni hold spillede en enkeltturnering alle-mod-alle. De to bedst placerede hold rykkede op i 1. division, mens det lavest placerede hold rykkede ned.

Nedrykkeren, Frem Odense blev erstattet af Aarhus 1900.

Kilder / eksterne henvisninger 
 Dansk Håndbold Forbund
 HVEM HVAD HVOR – Politikens Aarbog 1955
 HVEM HVAD HVOR – Politikens Aarbog 1956

Noter 

Håndbold i 1953
Håndbold i 1954
DM i håndbold (mænd)
Carl Madsen (politiker)

Carl Kristian Madsen (29. august 1873 i Klim – 12. januar 1936) var en dansk gårdejer og politiker.

Han var søn af gårdejer Peder Madsen (død 1917) og Mariane født Kristensen (død 1886). Madsen overtog sin fødegård 1903 og sad 1914-18 i Landstinget for Venstre og fra 1916 i Thisted Amtsråd. Han var formand for Aalborg Amts Andelssvineslagteri fra 1918, næstformand i bestyrelsen for Samvirkende danske Andelsslagterier, medlem af skoledirektionen og af direktionen for Thisted Amts Landbygningers Brandforsikring, medlem af og formand for Mæglingsrådet for kommunal lægehjælp 1915-27, medlem af repræsentantskabet for Thisted-Fjerritslev Jernbane og for Kreditforeningen af Kommuner i Danmark samt af bestyrelsen for Amtsrådsforeningen.

Han blev gift 27. november 1903 med Kirstine Jacobsen (22. juni 1877 i Klim – ?), datter af gårdejer Peder Jacobsen (død 1922) og Nikoline født Andersen (død 1922).

Kilder 
Kraks Blaa Bog 1929.

Eksterne henvisninger 
 

Landmænd fra Danmark
Personer i Kraks Blå Bog (afdøde)
Landstingsmedlemmer i 1910'erne
Landstingsmedlemmer fra Venstre
Amtsrådsmedlemmer fra Venstre
Just a Little More Love

Just a Little More Love er er musikalbum udgivet i år 2002 af David Guetta. CD'en lå som den 6. mest populære CD i Frankrig på det tidspunkt, nr. 43 i Belgien og nummer 17 Schweiz.

Spor

Referencer

Eksterne henvisninger 
 

Album fra 2002
DM i håndbold 1954-55 (mænd)

Danmarksmesterskabet i håndbold for mænd 1954–55 var det 19. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af ti hold, der spillede dobbeltturnering alle-mod-alle. Turneringen blev vundet af Aarhus KFUM, som dermed vandt mesterskabet for første gang. Det var i det hele taget første gang, at et hold fra Jylland vandt Danmarksmesterskabet. Sølvmedaljerne gik til de forsvarende mestre Tarup HK, mens bronzemedaljerne blev vundet af Helsingør IF. Dermed endte mesterskabet for første gang uden medaljer til københavnske hold.

Danmarksturneringen 

Niende sæson af Danmarksturneringen i håndbold bestod af to divisioner med i alt 19 hold.

1. division 
Sæsonen 1954-55 var den niende sæson i 1. division. Ti hold spillede en dobbeltturnering alle-mod-alle om Danmarksmesterskabet. De to lavest placerede hold rykkede ned i 2. division.

2. division 
Sæsonen 1954-55 var den tredje sæson i 2. division, og ni hold spillede en enkeltturnering alle-mod-alle. De to bedst placerede hold rykkede op i 1. division, mens det lavest placerede hold rykkede ned.

Nedrykkeren, KFUMs Boldklub, blev erstattet af Politiets IF.

Kilder / eksterne henvisninger 
 Dansk Håndbold Forbund
 HVEM HVAD HVOR – Politikens Aarbog 1956
 HVEM HVAD HVOR – Politikens Aarbog 1957

Noter 

Håndbold i 1954
Håndbold i 1955
DM i håndbold (mænd)
DM i håndbold 1955-56 (mænd)

Danmarksmesterskabet i håndbold for mænd 1955–56 var det 20. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af ti hold, der spillede dobbeltturnering alle-mod-alle. Turneringen blev vundet af oprykkerne Handelsstandens Gymnastikforening, som dermed vandt mesterskabet for syvende gang. Sølvmedaljerne gik til Helsingør IF, mens bronzemedaljerne blev vundet af de forsvarende mestre Aarhus KFUM.

HG's mesterhold bestod af Knud Sørensen, Erik Wilbek, Jørgen Jørgensen, Egon Rasmussen, Knud Lundberg, Preben Marott, Ole Halskov, Mogens Nielsen, John Stege og Jørgen Nyhuus.

Danmarksturneringen 

Tiende sæson af Danmarksturneringen i håndbold bestod af to divisioner med i alt 19 hold.

1. division 
Sæsonen 1955-56 var den tiende sæson i 1. division. Ti hold spillede en dobbeltturnering alle-mod-alle om Danmarksmesterskabet. De to lavest placerede hold skulle oprindeligt være rykket ned i 2. division, men i marts 1956 vedtog Dansk Håndbold at udvide 1. division fra 10 til 12 hold, og dermed blev den ordinære nedrykning suspenderet.

2. division 
Sæsonen 1955-56 var den fjerde sæson i 2. division, og ni hold spillede en enkeltturnering alle-mod-alle. De to bedst placerede hold rykkede op i 1. division. Ingen hold rykkede ned på grund af udvidelsen af 2. division fra ni til 24 hold.

Kilder / eksterne henvisninger 
 Dansk Håndbold Forbund
 HVEM HVAD HVOR – Politikens Aarbog 1957
 HVEM HVAD HVOR – Politikens Aarbog 1958

Noter 

Håndbold i 1955
Håndbold i 1956
DM i håndbold (mænd)
Burhøns (album)

Burhøns er Gnags' sjette studiealbum, udgivet i 1979 på Genlyd. Det er indspillet på Tärningetorp, en ødegård i Småland i Sverige, med indspilningsudstyr fra Feedback-studiet.

Burhøns markerede et stilskifte for Gnags hen imod inspiration fra især punk og new wave. Det gav sig udslag i et energifyldt og ofte beskidt udtryk domineret af af støjende og stærkt forvrængede guitarer. Dertil kom et hurtigt tempo i nogle af sangene, især "Professionelle ballademagere" og "Alt hvad jeg ved". Der var dog også plads til en mere afdæmpet tone i et nummer som "Savner dig", mens "Fugl på skinner" er karakteriseret ved et koldt, monotont lydbillede, der ifølge Peter Deleuran og Jan Knus var et forvarsel om stilen hos f.eks. Kliché.

På tekstsiden videreførtes den samfundskritiske linje fra det forrige album, Er du hjemme i aften, i flere af sangene. I titelnummeret er hønsenes skæbne f.eks. lagt i hænderne på "en grådig herremand", med det resultat at de ender i bur – ifølge fortælleren kan det skyldes "noget med at mennesker ikke kan klare / vi har det bedre end dem selv". På albummets fjerde nummer hænges de "Professionelle ballademagere" ud i pressen i "spalte op og ned med løgne", i "Alt hvad jeg ved" har fortælleren fået "alt for meget af stærke mænd med kanoner", mens "Ugler i mosen" omhandler kynisme, der fører til succes og ærlighed, der fører til fiasko.

"Nu, stjerne" blev i 1990 indspillet af Thomas Helmig på albummet Løvens hjerte, med Gnags på kor.

Numre

Side 1 
 "Burhøns" (4:21)
 "Ugler i mosen" (3:15)
 "Pyramiden" (4:02)
 "Professionelle ballademagere" (3:03)
 "Alt hvad jeg ved" (3:05)

Side 2 
 "Ikke køre træt" (3:53)
 "En tiger fra zoo" (3:03)
 "Savner dig" (4:58)
 "Fugl på skinner" (4:09)
 "Nu, stjerne" (3:26)

Noter

Eksterne henvisninger 
 Discogs – Gnags – Burhøns (18-03-2012)
 Burhøns på gnags.dk (inkl. tekster)   (18-03-2012)

Album fra 1979
Gnags-album
Natalie Clein

Natalie Clein (født 25 marts 1977 i Poole, Dorset) er en engelsk cellist.

Hun begyndte at spille cello som seksårig og studerede hos Anna Shuttleworth og Alexander Baillie på the Royal College of Music, hvor hun blev tildelt Queen Elizabeth the Queen Mother Scholarship. Hun har også studeret hos Heinrich Schiff i Wien.

Hun blev kendt, efter hun blev kåret som BBC Young Musician of the Year i 1994, og hun var den første engelske vinder af Eurovisionskonkurrencen for unge solister i Warszawa i 1994. Andre priser er Ingrid zu Solms Cultur Preis og Classical BRIT Award for Young British Performer i 2005.

Clein fik sin debut ved BBC's promenadekoncerter i august 1997.

Kilder

Eksterne henvisninger 
 Natalie Clein officiel hjemmeside
 

Cellister
Musikere fra Storbritannien
Julian Rachlin

Julian Rachlin (født 8. december 1974) er litausk-født violinist. 

Hans familie flyttede til Østrig i 1978. Han blev optaget på musikkonservatoriet i Wien i 1983 og gav sin første offentlige koncert 1984, da kendt som vidunderbarn. I 1988 blev han kåret til Eurovision Young Musician of the Year, hvilket blev starten på hans internationale karriere.

Han har samarbejdet med nogle af de største dirigenter i Europa og USA, bl.a. Vladimir Ashkenazy, Bernard Haitink, James Levine, Zubin Mehta, og André Previn.

Eksterne henvisninger 
 Officiel hjemmeside

Violinister fra Østrig
Jøder fra Litauen
Sonia Gandhi

Sonia Gandhi (født 9. december 1946 i Lusiana, Vicenza) er en italiensk kvinde, som giftede sig med den indiske politiker Rajiv Gandhi. Efter dennes død overtog hun lederskabet for landets største politiske parti, Det Indiske Kongresparti.

Referencer

Eksterne henvisninger 

Personer fra Indien
Politikere fra Indien
Dexter (spillested)

Dexter er et intimt spillested i Odense etableret i 1991. Spillestedets repertoire er fokuseret på jazz, blues, songwriter og folk-music, electronica, pop/rock, Rockabilly og country.

Dexter åbnede som kombineret jazzhus og spisested i 1991 i lokalerne for den tidligere restaurant Kabyssen. I 1994 var stedet i alvorlige økonomiske problemer og blev derfor i 1995 overtaget af den nystiftede forening Club Dexter. Samtidig med overdragelsen lukkede stedet som spisested, og har siden fungeret udelukkende som spillested med særlig status som regionalt spillested for Jazz.
I 2000 blev Dexter en del af organisationen bag spillestedet Post1, og har derfor sammen med Post1 status som eneste regionale spillested på Fyn.

Eksterne henvisninger
 Dexters Websted 

Etableret i 1991
Spillesteder i Odense
Muhammad Yusuf

Ustaz Muhammed Yusuf, (født 1970 i Girgir, Yobe, død 30. juli 2009 i Maiduguri, Borno), var en nigeriansk prædikant og islamistisk leder for gruppen Boko Haram fra 2002 og til sin død.

Liv og karriere 
Yusuf tilhørte landets overklasse og tog som ung en vesterlandsk universitetseksamen og talte udmærket engelsk.
Men senere forkastede han al vesterlandsk uddannelse og videnskab. Med henvisning til Koranen fornægtede han evolutionslæren og påstod at jorden er flad.
Det påstås at Yusuf havde fået sin religiøse skoling i Iran.

2002 grundlagde han en navnløs gruppering som af omgivelserne blev kaldt Boko Haram ("Vesterlandsk uddannelse er synd"), Al-Sunna wal Jamma ("Efterfølgere af Muhammeds lære") eller "talibanerne". Yusuf siges at have haft fire hustruer.

Mohammed Yusuf opbyggede efterhånden et hovedkvarter i Maiduguri hvor han havde dusinvis af køretøjer, blandt andet en terrængående Mercedes som han blev kørt rundt i. Derimod formanede han sine tilhængere til at afstå fra deres ejendele.

Boko Haram angreb i juli 2009 politistationer og offentlige bygninger i flere byer i de fire nordlige delstater Borno, Bauchi, Kano og Yobe. Nigerianske sikkerhedsstyrker indledte den 28. juli et angreb mod gruppens hovedkvarter. Det lykkedes først Muhammed Yusuf at flygte med 300 tilhængere, men blev den 30. juli pågrebet i gedefolden på en gård i Kernawa ejet af hans svigerforældre. Senere om aftenen kom rapporter om at han var død i politiets varetægt. Menneskerettighedsorganisationen Human Rights Watch påtalte det og krævede en udredning af omstændighederne omkring Yusufs død.

Eksterne kilder og henvisninger 
 Al Jazeera (9 February 2010), Video shows Nigeria 'executions'
 Duodu, Cameron (6 August 2009), Mohammed Yusuf's final days, The Guardian
 Human Rights Watch (2012), Spiraling Violence: Boko Haram Attacks and Security Force Abuses in Nigeria
 Murtada, Ahmad (2013), Boko Haram: Its Beginnings, Principles and Activities in Nigeria, Islamic Studies Department, University of Bayero, Kano, Nigeria

Personer fra Nigeria
Islamister
Magasinet

Magasinet er et teater- og musiksted beliggende som en del af bygningskomplekset Kulturmaskinen i Brandts Passage i Odense. 
Stedet har fungeret som koncertsted siden 1989, hvor den første koncert blev afviklet med bandet Runrig. I dag anvendes stedet blandt andet til stand-up, koncerter, revyteater og filmfremvisning.

Eksterne henvisninger
 kulturmaskinen.com

Spillesteder i Odense
Kansas City (spillested)

Kansas City er et spillested i Odense med særligt fokus på nye unge bands på vej. Stedet blev etableret i 2005 under navnet Odense Rytme Center, som en del af Odense Kommunes kulturstrategi for øget kulturelt liv og kreativ musikkultur.

Stedet rummer udover selve spillestedet også Odense øvelokaleforening med 40 øvelokaler og er hjemsted for op imod 100 lokale bands.

Eksterne henvisninger 
 Kansas Citys Websted

Etableret i 2005
Spillesteder i Odense
Musik fra Danmark